Andrea , farþegaskip í eigu Gunnars Leifs Stefánssonar og Hilmars bróður hans , kom til heimahafnar á Akranesi í fyrsta sinn á sunnudaginn . Andrea var keypt frá Svíþjóð og sigldi fjögurra manna áhöfn henni til Akraness . Skipið mælist tæp tvö hundruð brúttótonn , er 34 metra langt og 9 metra breitt . Það er skráð fyrir 240 farþega . Gunnar Leifur segir að það verði aðallega gert út til hvalaskoðunarferða frá Reykjavík en auk þess í skemmti - og útsýnisferðir fyrir hópa og á sjóstangveiði . “ Það eru tveir veitingasalir um borð í skipinu og sætapláss fyrir leyfilegan farþegafjölda . Við höfum pláss fyrir 25 sjóstangir um borð og aðstaðan er öll hin glæsilegasta , ” segir Gunnar . Nú er verið að gera hina nýju Andreu klára til útgerðar við bryggju á Akranesi . Meðal annars þurfti að rífa frá stálhlera sem settir voru til að loka opnum plássum á skipinu fyrir siglinguna yfir hafið . Gunnar Leifur segist reikna með að útgerð nýja skipsins hefjist í janúar eða febrúar . “ Við eigum tvo minni báta fyrir og það er mjög gott útlit framundan og búið að bóka fjölda ferða , ” segir Gunnar Leifur . Fjögurra manna áhöfn sigldi Andreu heim frá Svíþjóð . Skipstjóri var Guðmundur Hafsteinsson en stýrimaður Jónas Hrólfsson , en vélstjórar þeir Gunnar Leifur Stefánsson og Karl Hreggviðsson .